KD VALTUUSTOALOITE

Lapinlahden varautumissuunnitelman ja energiahankintasopimusten ajantasaistamisesta

Epävakaa maailmantilanne ja kasvaneet energian kustannukset vaikuttavat niin valtakunnallisen kuin paikallisen tason päätöksentekoon sekä tavallisten suomalaisten arkeen. On arvioitu, että energian kustannukset voivat kohota tulevana talvena moninkertaiseksi eikä kuntien talousarvioissa olla varauduttu tällaisiin menolisäyksiin. Kristillisdemokraattinen valtuustoryhmä pitää tärkeänä, että kuntatasolla on tarkasteltava voimassa olevien energia- sekä sähkösopimusten kilpailukykyä, sopimusten voimassaoloaikoja, sopimusten ehtojen sisältöä ja tarvittaessa tehtävä niihin päivityksiä. Varautumisen ja kunnan toiminnan jatkuvuuden näkökulmasta sopimusosaaminen ja – hallinta ovatkin keskeisessä roolissa, koska energiahankinnoissa haasteina ovat muun muassa hinnoitteluperusteiden ja hintamuutosperusteiden määrittely.

Varautumisella tarkoitetaan toimintaa, jolla varmistetaan tehtävien mahdollisimman häiriötön hoitaminen kaikissa tilanteissa ja kunnan asukkaiden hyvinvoinnin turvaamista ulkoisen tai sisäisen toimintaympäristön häiriöistä, uhkista ja riskeistä huolimatta. Varautumiseen kuuluvia toimenpiteitä ovat muun muassa valmiussuunnittelu, etukäteisvalmistelut- ja järjestelyt, muun toimintavalmiuden ylläpitäminen sekä henkilöstön koulutus ja harjoittelut. Mahdollisissa häiriö- tai poikkeustilanteissa selkeä vastuunjako eri toimielinten ja viranhaltijoiden välillä on tärkeä kaikissa kunnan toiminnoissa. Tarvittaessa kuntien viranhaltijat voivat olla yhteydessä Kuntaliittoon riittävän tiedon saamiseksi. Lisäksi pelastusviranomaiset tukevat alueidensa kuntien valmiussuunnittelua.

Pelastusopistolta saadun tiedon mukaan suurin osa paikallistason päättäjistä ei tunne oman kuntansa valmiussuunnitelman sisältöä edes pintapuolisesti. Monet päättäjät eivät tiedä, miten omassa kotikunnassa tai -kaupungissa on valmistauduttu mahdollisiin häiriö- tai poikkeustilanteisiin. Varautumissuunnitelmat olisikin säännöllisesti ajantasaistettava ja tuotava jokaiselle kunnan viranhaltijalle sekä luottamushenkilölle tiedoksi. On lisäksi tärkeää, että kunnat huolehtivat kuntalaistensa ajantasaisesta tiedottamisesta varautumiseen liittyen ja käytännön toimintamalleista mahdollisissa poikkeustilanteissa. Lopulta jokaisen kuntalaisenkin tulee kuitenkin varautua myös itse erilaisiin häiriötilanteisiin, kuten sähkö- ja tietoliikennekatkoihin.

*Kristillisdemokraattinen valtuustoryhmä esittää, että Lapinlahdella selvitetään voimassa olevien energiahankinta- ja sähkösopimusten tilanne sekä päivitetään kuntakohtainen varautumissuunnitelma ajantasaiseksi. Esitämme, että kunnassamme on laadittu kriittisten toimintojen häiriöiden hallintaohjeet, henkilökunta on koulutettu niihin ja toimintaa on harjoiteltu.*

10.10.2022

Kristillisdemokraattinen valtuustoryhmä